ฟิลลิปแนะสะสมLTFRMF
ฟิลลิปเชียร์นักลงทุนฉวยจังหวะซื้อกองทุน LTFRMF พร้อมยืนยันกองทุนหุ้นจีนน่าซื้อ
28 มี.ค. 2556

ฟิลลิปเชียร์นักลงทุนฉวยจังหวะซื้อกองทุน LTFRMF พร้อมยืนยันกองทุนหุ้นจีนน่าซื้อ
นายสานุพงศ์ สุทัศน์ธรรมกุล นักวิเคราะห์กองทุนรวม บริษัทหลักทรัพย์ (บล.) ฟิลลิป (ประเทศไทย) กล่าวว่า ในช่วงนี้เป็นโอกาสที่จะทยอยสะสมกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) รวมทั้งกองทุนหุ้นทั่วไปด้วย
ทั้งนี้ เมื่อสัปดาห์ที่แล้ว นายสานุพงศ์แนะนำให้นักลงทุนรอดูสถานการณ์ปัญหาหนี้ยุโรปให้ชัดเจนก่อน ซึ่งล่าสุดไซปรัสได้บรรลุข้อตกลงรับความช่วยเหลือจากทางยูโรโซนและไอเอ็มเอฟแล้ว ทำให้ความเสี่ยงระยะสั้นเริ่มลดลง แม้ว่าจะต้องจับตาดูแนวทางการแก้ปัญหาหนี้ยุโรปต่อไป 
“ในระยะสั้นบรรยากาศการลงทุนน่าจะกลับมาดีขึ้นอีกครั้งในสัปดาห์นี้แต่มีโอกาสผันผวนโดยเฉพาะในตลาดหุ้นไทย ที่สัปดาห์ที่แล้วปรับลดลงมาค่อนข้างแรง แต่หากมองปัจจัยพื้นฐานที่แข็งแกร่งของประเทศไทยในระยะยาว เรากลับมองเป็นโอกาสที่ดีสำหรับการลงทุนในกองทุนหุ้น รวมถึง LTFและ RMF ด้วย เราจึงปรับคำแนะนำให้ทยอยสะสมกองทุนหุ้นประเภทต่างๆ” นายสานุพงศ์ กล่าว
ทั้งนี้ กองทุนที่ บล.ฟิลลิป แนะนำให้ลงทุน ได้แก่ กองทุนเปิดกรุงศรีหุ้นระยะยาวปันผลและกองทุนเปิด อเบอร์ดีนสมาร์ทแคปปิตอล เพื่อการเลี้ยงชีพ กองทุนเปิดกรุงศรีหุ้นปันผล รวมทั้งกองทุนที่มีนโยบายการลงทุนเน้นบริหารความผันผวนให้น้อยกว่าตลาด เช่น กองทุนเปิดธนชาต Low Beta และกองทุนเปิดฟินันซ่าหุ้นปันผล 
“นอกจากกองทุนหุ้นไทยแล้ว เรายังคงให้ความสนใจกองทุนจีนเหมือนเช่นเคย เพราะเรายังมองแนวโน้มเศรษฐกิจจีนแข็งแกร่งในระยะยาว โดยกองทุนจีนแนะนำยังคงเป็น กองทุนเปิดอเบอร์ดีน ไชน่า เกทเวย์ ฟันด์ และกองทุนเปิดแอสเซท พลัส เอชเอสไอ” นายสานุพงศ์ กล่าว